[{"text_idx": "#000001", "text": "Ko\u0303igepealt suured ta\u0308nud Fotoluksile, et nad olid valmis mulle na\u0308dalavahetuseks usaldama Sony A7R II kaamera koos objektiiviga. Allpool u\u0308ritangi kirja panna oma u\u0308he na\u0308dalavahetuse pikkuse kogemuse antud kaameraga. Ko\u0303ik arvamused ja hinnangud on puhtalt subjektiivsed ning la\u0308htuvad minu senisest kaamerate kasutamise kogemusest ja isiklikust vajadusest. See, et mulle mo\u0303ni asi sobib ei ta\u0308henda, et see sobib ko\u0303igile ja vastupidi."}, {"text_idx": "#000002", "text": "Natukene minu taustast. Ise ma liigitan ennast hobifotograafiks, kuna leib tuleb lauale teisest valdkonnast kui fotograafi. Samas tuleb ennast siiski ka pool-professionaaliks tunnistada, kuna ma siiski vo\u0303tan vastu tellimusi pildistamisteks ning mulle ka makstakse selle eest. Pool-professionaalina olen tegutsenud alates 2005. aastast, seega juba 11. aastat. Sellest 8 aastat olen olnud rohkem seotud spordifotograafiaga, eelko\u0303ige la\u0308bi Klubi Tartu Maratoni ja Eesti Firmaspordi Liidu. Aga lisaks spordile meeldib mulle ka\u0308ia kaameraga ka looduses ning vaikselt u\u0308ritan o\u0303ppida ka portreed pildistama. Ko\u0303ikvo\u0303imalikud video vo\u0303imalused kaameral on aga ta\u0308naseni ja\u0308tnud mind ku\u0308lmaks. Minu ta\u0308nane to\u0308o\u0308kaamera on Canon EOS 5D Mark III, ning kergemaks reisimiseks Sony a6000 hu\u0308briid kaamera."}, {"text_idx": "#000003", "text": "Sony A7R II kaamera vastu tekkis huvi eelko\u0303ige tema sensori pa\u0308rast. Internetis vo\u0303ib lugeda ja\u0308rjest rohkem arvustusi, mis ko\u0303ik kiidavad Sony sensoreid nii du\u0308naamilise ulatuse kui ka ISO taluvuse poolest. Just see viimane tundub hetkel Canoni kaamera kirstunaelaks olevat. Kuna olen hetkel ringi vaatamas mo\u0303ttega omale uus kaamera soetada, siis tunduski Sony A7R II olevat eriti ahvatlev pakkumine. Kaks peamist argumenti, mis panid just R mudeli vastu huvi tundma olid: suur sensor ja anti-aliasing filtri puudumine. Suur sensor meeldib selle pa\u0308rast, et sellisel juhul on vo\u0303imalik pilti hiljem croppida (mida spordis tuleb tihti ette ta\u0308nu kiirelt liikuvatele objektidele/subjektidele) ning see vo\u0303imaldaks vajadusel veel pa\u0308rast ka pilti tru\u0308kkida. Anti-aliasing filtri puudumisest lootsin saada seda viimast natukest ka\u0308tte pildi teravusel. Selle viimase puhul olin ka arvestanud sellega, et vo\u0303ib tekkida probleeme moire effektiga ning soovisingi teada saada, et kas ja kui to\u0303sine see probleem on."}, {"text_idx": "#000004", "text": "Nu\u0308u\u0308d aga reaalselt kaamera enda juurde. Fotoluks andis mulle proovimiseks kaamera Sony A7R II koos Sony 16-35mm F4 objektiiviga ning lisaks sobitasin ma sinna ku\u0308lge Meike adapteri abil ka erinevaid objektiive, mis mul Canon 5D ees igapa\u0308evaselt to\u0308o\u0308tavad."}, {"text_idx": "#000006", "text": "Meeldivalt u\u0308llatas ka kaamera nuppude valik ja paigutus. Tundub, et ma olen selles mo\u0303ttes pigem vanamoodne, et mulle ei meeldi pildistamise ajal kuskil menu\u0308u\u0308des surfata ja omale vajalikke reziime ning seadeid taga ajada. On hea kui pa\u0308a\u0308sed tarvilikule funktsioonile ligi u\u0308he nupuvajutusega, ning selleks kaameral nuppe jagus. Algul on iga uus kaamera vo\u0303o\u0303ras, aga kindlasti aitab sellele tutvumisele kaasa see, et Sony kaameral on vo\u0303imalik enamik nuppude taga peituvaid funktsioone oma ka\u0308e ja\u0308rgi u\u0308mber seada. Lisaks sellele, et kaameral on neli Custom nuppu (C1 ... C4) on vo\u0303imalik u\u0308mber seadistada ka tagaku\u0308lje AF/MF ja AEL nupu/lu\u0308li combo ning samuti ratta peal olevat neli no\u0308. noolenuppu. Ning nagu sellest veel va\u0308he oleks, on vo\u0303imalik kasutajal ta\u0308iesti oma tahtmist mo\u0308o\u0308da ringi teha Fn nupu alt avanev kahe realine menu\u0308u\u0308. Ka Canonil saab nuppe u\u0308mber seadistada, aga mitte sellisel ma\u0308a\u0308ral."}, {"text_idx": "#000007", "text": "Nagu eespool juba mainitud, siis ta\u0308nu peegli mehhanismi puudumisele on kaamera oluliselt va\u0308iksem kui tavaline DSLR. Ma olen ku\u0308ll harjunud sellega kuidas 5D ka\u0308tte istub, aga samas hakkas mulle kohe meeldima ka Sony oma kompaktsuses. Tegemist oli endiselt ta\u0308iesti tuntava kaameraga ning ta\u0308pselt meeldivas suuruses. Kahjuks aga pean u\u0308tlema, et sellega minu jaoks selle kaamera kasutamise positiivsed ku\u0308ljed lo\u0303ppesidki."}, {"text_idx": "#000008", "text": "Kiiresti hakkas ha\u0308irima see kui aeglane see kaamera pildistamisel on. Kui Canoniga olen harjunud, et pre-focusest kuni pildini la\u0308heb aega ainult hetk. Ko\u0303hutunde ja\u0308rgi vast 0,1-0,2 sekundi kanti. Siis Sony puhul hindaksin selleks ajaks 0,7-0,8 sekundit samas olukorras. O\u0303ige huvitavaks ja segaseks muutus asi minu jaoks aga siis kui u\u0308ritasin oma tundele ka mingite testide tulemuste na\u0308ol kinnitust saada. Ko\u0303ikjal testides on Sonyl ku\u0308ll suurem shutter lag kui Canonil, aga mitte nii kohutav nagu mulle tundus. Peale mo\u0303ningast uurimist aga tundub, et jo\u0303udsin po\u0303hjuse ja\u0308lile. Kurja juureks tundub olevat Sony electronic view-finder(EVF) ning selle lag, mis tuleb katiku viivitusele juurde liita. Ehk siis a\u0308ra seletatult, kuna ka elektroonilisse pildiotsijasse jo\u0303uab pilt pa\u0308ris ma\u0308rgatava viivitusega, siis viibib ka katiku nupule vajutus ja sealt tuleb juba ma\u0308ngu ka Canonist aeglasem katiku reaktsioon. Kokkuvo\u0303ttes ta\u0308hendab see aga seda, et selleks ajaks kui Sony kaamera lo\u0303puks reaalselt pildi tegemiseni jo\u0303uab, on tihtipeale kiiremad situatsioonid juba oma lahenduse leidnud ning vajalik hetk mo\u0308o\u0308das. Selline asi teeb peaaegu vo\u0303imatuks kindla hetkel pildile tabamise. Kukkumine rattalt, hu\u0308pe, vo\u0303rkpallis palli puute hetk servil, hu\u0308ppepaku tabamine kaugushu\u0308ppes jne, ko\u0303ik need kaadrid ja\u0308a\u0308vad Sonyga, kas ja\u0308a\u0308dvustamata vo\u0303i siis tuleb loota puhtalt o\u0303nnele."}, {"text_idx": "#000009", "text": "Kui juba EVF'st juttu sai tehtud, siis paraku leidsin ka teise suure miinuse. Kuna kaamera testimise na\u0308dalavahetus ja\u0308i juhuslikult perioodi, kus taevas vo\u0303is ja\u0308lgida Perseiidide ta\u0308hesadu, siis sai loomulikult vo\u0303etud kaamera kaasa ta\u0308hesadu ja\u0308lgima. Kurb to\u0303siasi, millele varem ei osanud u\u0308ldse mo\u0303eldagi selgus Tartust eemal Saadja\u0308rve a\u0308a\u0308res. Kuna ka kuu parajasti ei paistnud, siis oli ta\u0308iesti ideaalne aeg ta\u0308histaeva pildistamiseks, ko\u0303ik oli pilkaselt pime ja ainus valgusallikas olid ta\u0308hed ise. On arusaadav, et sellises olukorras autofookus ei to\u0308o\u0308ta. Tavaliselt olen harjunud sellises olukorras ka\u0308sitsi fokusseerima lo\u0303pmatusse ja siis optilise pildiotsja kaudu tunnetuslikult grammike vo\u0303ib-olla fookust kohendanud.Sony objektiivil aga polnud u\u0308htegi nuppu, lu\u0308litit ega fookuskauguse skaalat. Ainuke vo\u0303imalus manuaalselt fokusseerida oli kaamerast ka\u0308sitsi lu\u0308litada manuaalse fookuse peale ning usaldada ekraanil na\u0308idatavaid fookuskauguse numbreid. Paraku oli see ka ko\u0303ik, mida na\u0308ha ja teha sai, sest pilkases pimeduses suutis kaamera tagumise ekraani peale toota ainult elektroonilist ISO mu\u0308ra. Iseenesest sellega olin harjunud ja arvestanud. Ku\u0308ll aga oli u\u0308llatuseks (tagantja\u0308rgi saan aru ku\u0308ll, et igati loogiline) see, et ka la\u0308bi pildiotsija paistis ainult ISO mu\u0308ra. Saan aru, et neid, kes ka\u0308ivad pilkase pimedusega va\u0308ljas pildistamas on va\u0308he, aga neid siiski on. Ausalt o\u0308eldes olen ma siiamaani no\u0303utu, et kuidas sellises olukorras u\u0308ldse peaks ka\u0308ituma antud kaameraga. Alati ei ole ju pildistatav objekt lo\u0303pmatuses. Na\u0308iteks kui ma tahan kasutada raadio teel juhitavaid va\u0308lklampe ca 10 meetri kaugusel oleva objekti pildistamiseks. Kas ma to\u0303esti peaksin vo\u0303tma pildistamisele kaasa mo\u0303o\u0303dulindi, et objekti ja kaamera vaheline kaugus a\u0308ra mo\u0303o\u0303ta? Paraku hetkel pean ma u\u0308tlema, et pilkases pimeduses ma isegi ei kujuta ette, et kuidas kasutada ilma optilise pildiotsijata kaamerat. Vo\u0303imalik, et hea lahendus oleks ka hu\u0308briid OVF/EVF, aga paraku pole sellist kaamerat veel ka\u0308tte juhtunud."}, {"text_idx": "#000010", "text": "Kolmandaks oluliseks (kuid siiski u\u0308letatavaks) miinuseks on kaamera voolutarbimine ja imepisikesed akud, mida Sony pakub. Kindlasti ma\u0308ngib siin rolli see, et Canonil kasutan ma LiveViewd imeharva ja Sony'l on polegi optilise pildiotsija varianti. CIPA testide po\u0303hjal vo\u0303ib Sony puhul u\u0308hest akuta\u0308iest oodata kuni 290 pilti, Canonil aga 950. Vastavalt CIPA standardile toimub mo\u0303o\u0303tmine toatemperatuuril ehk siis 23 kraadi Celsiust (+- 2 kraadi). Aga Eesti talv vo\u0303ib olla kohati pa\u0308ris kro\u0303be. Seega talvel hommikust pa\u0308ikeseto\u0303usu rabasse ja\u0308a\u0308dvustama minnes tuleks akusid kohe hulgi kaasa varuda ning leida hea po\u0303uetasku, kus neid soojas hoida. Oma testimise ka\u0308igus sain ma akusid laadida 3 korda. To\u0303si, mitte ku\u0308ll seepa\u0308rast, et ma oleks meeletult palju pilte teinud. Pigem lihtsalt sellepa\u0308rast, et menu\u0308u\u0308de tundma o\u0303ppimine vo\u0303ttis aega ning u\u0308ldiselt panin aku laadima kui ta ta\u0308ituvusest oli alles ca 30%. Ehk siis talvist Tartu Maratoni julgeks ma ja\u0308a\u0308dvustama minna selle kaameraga ainult juhul kui mul oleks kaasas 4-5 ta\u0308is akut. Canoniga on mul kaasas 2 akut, millest teine aku tavaliselt ja\u0308a\u0308bki kotti varuks."}, {"text_idx": "#000011", "text": "Jo\u0303uame nu\u0308u\u0308d aga pildi endani ja vaatame, millist pilti see aparaat no\u0308. normaalsetes oludes ka teeb. Tuleb tunnistada, et selles osas see kaamera mulle meeldib. Kui on aega pilti sa\u0308ttida ja pole ohtu, et pildistatav minema jookseb, siis teeb see aparaat to\u0303eliselt head pilti. Samas, ko\u0303rgetel ISOdel pole pilt pa\u0308ris nii puhas kui lootsin, aga siiski on pilt palju parem kui 5D Mark III'l. Ku\u0308ll aga on to\u0303eliselt meeldivaks u\u0308llatuseks RAW pildi to\u0308o\u0308tlemise vo\u0303imalused."}, {"text_idx": "#000012", "text": "Kui Canoni RAW puhul Shadows slider lu\u0308kata +100 peale ja Exposure u\u0308he stopi jagu ja\u0308rgi aidata, siis tavaliselt muutuvad pildi varjualad kiiresti koledaks ta\u0308nu sinna tekkivale vertikaalsele, tihti rohekale mu\u0308rale, seda eriti just ha\u0308maras tehtud piltide puhul. Sony puhul aga samad parameetrid ei ole mitte mingiks probleemiks. Ning kui u\u0308hel hetkel see mu\u0308ra ka tekib, siis see on u\u0308htlane, mitte triibuline, ning allub ku\u0308llaltki ha\u0308sti erinevatele mu\u0308raeemaldus algoritmidele."}, {"text_idx": "#000013", "text": "ISO 4000, sa\u0308ri 1/2 sek, F8, ja\u0308relto\u0308o\u0308tluses highlights -35, exposure +1 stop"}, {"text_idx": "#000014", "text": "Reaalselt hakkab mu\u0308ra siiski endast ma\u0308rku andma juba ISO 4000 juures. Kui pa\u0308ris aus olla, siis lootsin enamva\u0308hem kasutatavat pilti siiski kuni ISO 10.000'ni aga eks see vist oli ka liiga optimistlik lootus. Samas tuleb tunnistada, et vana Canon EOS 5D Mark III ei saa siin ka ISO 4000'le kuidagi la\u0308hedale. Senise kogemuse po\u0303hjal olen arvestanud, et ha\u0308maras pildistades ISO2000 on juba mo\u0308o\u0308ndustega kasutatav ning vo\u0303imaluse korral ma pigem seda ei kasuta. Pa\u0308evasel ajal vo\u0303ib sellist ISO veel kasutada, aga ha\u0308maras Canon seda enam va\u0308lja ei vea. Seega ISO taluvuse suhtes on Sony kindlasti Canonist u\u0308le. Kas just peajagu, aga siiski u\u0308le."}, {"text_idx": "#000016", "text": "U\u0308lal olev pilt on aga to\u0303eliselt suur u\u0308llatus minu jaoks. Tegemist oli klo\u0303psuga, mille eesma\u0308rgiks oli testida a\u0308ra po\u0303lenud highlightse ning pildi tegemise ja\u0308rel vaatasin, et see pilt po\u0303les liiga a\u0308ra isegi selle testi jaoks ja tegin igaks juhuks ka teise katse. Nimelt oli sellel pildil see \"Villa Liise\" silt ta\u0308iesti a\u0308ra po\u0303lenud. Sealt ei olnud detaile isegi mitte aimata, isegi mitte seda kirja. Hiljem aga arvutis highlightse natuke maha to\u0303mmates ja u\u0308ldist sa\u0308ritust 3 stopi jagu allapoole tuues tuli kogu silt kenasti na\u0308htavale. Ausalt o\u0308eldes poleks uskunud, et sellest pildist vo\u0303iks veel asja saada. Canoni puhul on u\u0308ldiselt a\u0308ra po\u0303lenud highlightsid lihtsalt la\u0308inud ja neid ei taasta kuidagi. Tundub, et Sony jaoks pole see aga probleem."}, {"text_idx": "#000017", "text": "Kokkuvo\u0303ttes arvan enda senise pildistamise kogemuse po\u0303hjal, et tegemist on va\u0308ga hea kaameraga na\u0308iteks portreedeks, stuudiosse, pulma ning ko\u0303igisse sellistesse rakendustesse, kus po\u0303hiro\u0303hk pole kiirel reageerimisel ning valgust jagub, kasvo\u0303i natukene. Spordi ja muu kiirelt liikuva ja\u0308a\u0308dvustamise jaoks kahjuks see kaamera ei sobi.Kuigi anti-aliasing filtri puudumise to\u0303ttu olid mul suured lootused selle kaamera kasutamiseks astrofotograafias, siis paraku need lootused ei realiseerunud. Kuna la\u0308bi EVF'i ja ka ekraanilt vaadates ei olnud mul vo\u0303imalik na\u0308ha, mida ma pildistan, siis paraku ei suutnudki ma saada mitte u\u0308htegi teravat pilti ta\u0308histaevast."}, {"text_idx": "#000018", "text": "Usun, et Sony A7R II on va\u0308ga hea kaamera, aga hetkel tundub, et tema suurimaks miinuseks on just nimelt EVF, kui Sony selle na\u0308iteks hu\u0308briidiga asendaks, vo\u0303iks asi juba paljulubavam olla. Ta\u0308nasel pa\u0308eval ja\u0308a\u0308n ma aga ootama uut Canon EOS 5D Mark IV. Kuigi, senised na\u0308htud review'd on juba paljastanud mo\u0303ned pettumused, aga o\u0303nneks on neid ku\u0308llaltki va\u0308he, kui ra\u0308a\u0308kida FOTO poolest. Saan aru, et video tegijate jaoks on ilmselt uus Mark IV to\u0303eline pettumus. Samas, a\u0308kki just nemad vo\u0303iksid nu\u0308u\u0308d Canoni asemel just Sony poole vaadata?"}, {"text_idx": "#000019", "text": "Ko\u0303ik eelolev on kirjutatud arvestades minu isiklikke pildistamise vajadusi, kogemusi ja eelistusi. Kui kellelgi tekkis ta\u0308iendavaid ku\u0308simusi selle Sony kaamera vo\u0303i testi kohta, siis vo\u0303tke aga u\u0308hendust ja saame po\u0303hjalikumalt suhelda. Ning kui keegi tunneb, et tahaks seda kaamerat omale soetada, siis u\u0308he kohana vo\u0303in soovitada Fotoluksi."}, {"text_idx": "#000020", "text": "Imaging Resource'i performance test - u\u0308levaade - Hogan kirjeldamas EVF lag'i spordi pildistamisel - "}, {"text_idx": "#000021", "text": "a7r a7rii sony sonya7rii test u\u0308levaade"}]